stanford-oval/wikipedia huggingface dataset:
מודל הודג'קין-האקסלי
הכללה של המודל

הקיבול החשמלי של קרום התא ליחידת שטח מסומל על ידי Cm. התרומה המרכזית לקיבוליות מגיעה מהשכבה ההידרופובית הכפולה שבמרכז קרום התא, אותה ניתן לנתח כקבל לוחות עם דיאלקטריות נמוכה יחסית (2–3 בשכבה שומנית לעומת 80~ במים).
תעלות יונים הנפתחות באופן בלתי-תלוי בהפרש הפוטנציאלים החשמלי על פני הקרום נקראות תעלות זליגה. אלה תורמות רכיב קבוע gL למוליכות קרום התא. ככל שצפיפות תעלות הזליגה עולה, כך גדלה מוליכות קרום התא gL, כמקרה פרטי של חיבור נגדים במקביל.
תעלות יונים ממותגות-מתח תורמות רכיב לא-ליניארי (gn) למוליכות קרום התא. תעלות אלה נפתחות או נסגרות בתלות בממתח החשמלי על פני קרום התא. כך משמשות תעלות אלה כמתגים אלקטרוניים בקנה מידה מולקולרי, בדומה לתפקידם של טרנזיסטורים מלאכותיים.
מפלי הריכוזים של היונים, בין ריכוזם התוך-תאי לריכוזם החוץ-תאי, מתורגמים בעזרת משוואת נרנסט לפוטנציאלים חשמליים. הפרשי פוטנציאלים אלה על פני קרום התא ניתן לייצג על ידי מקורות מתח En,EL, בדומה לחיבור סוללות במעגל חשמלי.
משאבות יונים כדוגמת משאבות נתרן-אשלגן מתוארות על ידי מקור זרם Ip.
הערות שוליים

1 2  שמעונה גינצבורג, תאי עצב - מבוא לנוירוביולוגיה
שיעור 4, ישראל: האוניברסיטה הפתוחה, 1989, עמ' 83-108
↑  Hodgkin, A., and Huxley, A. (1952): A quantitative description of membrane current and its application to conduction and excitation in nerve. J. Physiol. 117:500–544. PMID 12991237
↑  Hermann, Ludimar. 1872. Grundriss der Physiologie des Menschen. 4., verbesserte und vermehrte Auflage. Berlin: Hirschwald
↑  Die Energie des Muskels als Oberflächenenergie - Springer
↑  Hille, B. (2001): Ionic Channels of Excitable Membranes (3rd ed.). Sinauer Associates, Inc., Sunderland, MA. ISBN 0-87893-321-2
↑  Electric excitation of nerve : a review, / by Bernard Katz., Wellcome Collection (באנגלית)
מרכיביו של מודל הודג'קין-הקסלי. מעגל התמורה החשמלי מייצג את תכונותיו החשמליות של קרום התא. קיבול הקרום ליחידת שטח מסומל על ידי Cm. בקירוב טוב, מוליכות הקרום ליוני כלור gCl אינה תלויה במתח על פניו. לעומת זאת, מוליכות הקרום ליוני אשלגן gK ונתרן gNa תלויה באופן לא-ליניארי במתח. זרם הזליגה ILeak מוזנח לרוב. הפוטנציאלים החשמליים Vi שיוצרים מפלי הריכוזים של היונים מיוצגים על ידי מקורות מתח (סוללות חשמליות). כיווני הזרמים והמתח נבחרים באופן שרירותי מפנים התא החוצה.
תעלת אשלגן ובה 4 שערי n
תעלת נתרן ובה 3 שערי m ושער h אחד
מרכיביו העיקריים של מודל הודג'קין-הקסלי ונגזרותיו. מעגל התמורה החשמלי מייצג את תכונותיו החשמליות של קרום תא. קיבול הקרום ליחידת שטח מסומל על ידי (Cm). המוליכות החשמלית של הקרום ליחידת שטח מופרדת לשני רכיבים - רכיב קבוע שאינו תלוי במתח (gL) ורכיב התלוי במתח באופן לא-ליניארי (gn). הפוטנציאלים החשמליים (En,EL) שיוצרים מפלי הריכוזים של היונים מיוצגים על ידי מקורות מתח (סוללות חשמליות). משאבות יונים כדוגמת משאבות נתרן-אשלגן מיוצגות על ידי מקור זרם (Ip).
מערך ספריות הטכניון

| --- | --- |

חזית הספרייה המרכזית בטכניון
 מיקום:  הטכניון, חיפה, ישראל
 סוג:  ספריות אקדמיות
 מספר סניפים:  הספרייה המרכזית ו-11 ספריות מחקר פקולטיות
מערך ספריות הטכניון מורכב מהספרייה המרכזית ע"ש אלישר ומספריות מחקר הממוקמת בבנייני הפקולטות בטכניון. זוהי מערכת ריכוזית מבוזרת שבה הספרייה המרכזית מהווה את הגוף המוסמך לקביעת מדיניות, נהלים ותהליכי עבודה בתחומים שונים לכלל הספריות בטכניון. לספרייה המרכזית תפקיד דואלי: לספק תשתית לפעילות המקצועית עבור כלל ספריות הטכניון, לרבות מערכות המחשוב וכלל השירותים הטכניים המקצועיים, ולספק שירותי קהל מגוונים למשתמשיה השונים. תפקידה של כל ספריית מחקר הוא להתמקד בצורכי המידע של הסטודנטים וחברי הסגל בפקולטה אותה היא משרתת. על פי תקנון הספרייה מערך הספריות בטכניון פועל כגוף אחד והוא מכונה "הספרייה". בהתאם למגמות כלל עולמיות ספריות הטכניון מוסבות למרכזי מידע ולמידה. חלק מספריות הטכניון כוללות אוספים ייחודיים בישראל.
רקע > קמפוס הדר הכרמל

בשנת 1924, עם תחילת הלימודים בטכניון, הוקמה ספרייה בבניין הטכניון ההיסטורי בשכונת הדר הכרמל. טרם פתיחת הספרייה נתרמו ונקנו אוספיה הראשונים בגרמניה הודות למרדכי הקר, ממקימי הטכניון ומנהלו השני. גם בשנותיה הראשונות נתרמו אוספים רבים, חלקם באמצעות אגודות ציוניות באירופה. בשנת 1932 היה גידול משמעותי באוספי הספרייה עם רכישות ותרומות של ספרים בתחום הארכיטקטורה. בשנות ה-30 המשיכה הספרייה לקבל תרומות רבות, בעיקר בתחומי הארכיטקטורה והכימיה, אך גם בהנדסה, מדעים מדויקים וחקלאות. בסוף עשור זה תרם חיים ויצמן, עת פועלו כמדען, אוספים בתחום הכימיה והביוכימיה. לכבוד תרומתו זו נקרא חדר קריאה בספרייה על שם אימו רחל לאה ויצמן.
בשנות ה-40 התקבלו ונרכשו עוד אוספים בתחומי הטכנולוגיה, גאודזיה, כימיה תעשייתית, תרמודינמיקה, ארכיטקטורה, כימיה, מכונאות, פיזיקה, ומדעים מדויקים נוספים. בשנת 1942 היו בספריה מעל 12,000 כרכים. בסוף 1944 מסרה אלמנתו של נתן גרינשטיין את ספרייתו במדע הכימיה לספריית הטכניון. בשנת תש"ז נוספו לספרייה כ-3500 כרכים והיא הגיעה למעל 20,000 כרכים. כ-60% מהקוראים היו סטודנטים ומרצים בטכניון והשאר היו קוראים מן החוץ. בשנת 1950 עמד מספר הספרים בספרייה על כ-25,000.
לאחר הקמת מדינת ישראל קיבלה הספרייה מתנות ממדינות שונות. בשנת 1951 קיבלה הספרייה מתנה של כ-200 ספרים מממשלת צרפת ובשנת 1952 קיבלה תרומת ספרים מהאו"ם. בתחילת 1953 היא החליפה ספרים עם ספריית הקונגרס.
בשנת 1952 כלל אוסף הספרייה כ-32,000 ספרים. הספרים סודרו לפי תחומי דעת בחדרי קריאה שונים בבניין ההיסטורי וכך החלו להיווצר ספריות משנה בהתאם לתחומי הלימוד והמחקר של הפקולטות.
מערך הספריות > הספרייה המרכזית ע"ש אלישר

הספרייה המרכזית מהווה את הסמכות המקצועית הקובעת מדיניות, נהלים והנחיות עבודה לכלל הספריות בטכניון והיא מספקת תשתית לפעילות המקצועית עבורן. החל מעשור השני של המאה ה-21, נקלטים בה אוספי ספריות הפקולטות ששטחיהן מוסבים למתחמי למידה, בקומת המסד של הבניין, המשמשת כארכיון ספרים מרכזי עבור כלל הספריות.
בספרייה המרכזית חמישה תחומי פעילות. תחום שירותי קהל אחראי על כל השירותים הניתנים לקהל המשתמשים בספריות הטכניון. הוא כולל את שירותי ההשאלה וההשאלה הבינספרייתית, ההדרכה, אספקת המידע, הערכת האוספים, הארכיון ההיסטורי של הטכניון, ארגון כנסים וימי עיון, והטמעת מאגרי מידע וכלים לניהול מידע עבור קהיליית הטכניון.
תחום מערכות המידע אחראי על התשתית הטכנולוגית, פיתוח טכנולוגי ואבטחת מידע לכלל הספריות. בתחום זה מתוחזקות התוכנות וכלי הגילוי של הספרייה, פורטל הספרייה וממשקי חיפוש שונים.
תחום פיתוח אסטרטגי עוסק בתמיכה במחקר ובייעוץ משפטי.
תחום איכות ותכנון עוסק בבינה עסקית ובינה מלאכותית, רכש ספרות, התקשרויות עם ספקי תוכן ומידע, ניהול תקציבים והנהלת חשבונות.
תחום תפעול ולוגיסטיקה אחראי על העובדים וכח אדם בספרייה המרכזית ועל תחזוקת בניין הספרייה המרכזית. בתחום זה פועלת גם מחלקת המטא-דאטה, שמרכזת בקרה ביבליוגרפית ובקרת זהויות ושמתחזקת את מאגר המידע הביבליוגרפי של הטכניון.
מערך הספריות > ספריות המחקר בפקולטות

ספריית הפקולטה להנדסת אווירונאוטיקה וחלל – הספרייה היחידה בארץ המספקת מידע על הנדסת אווירונאוטיקה וחלל, בה נמצאים פרסומי האגודה האמריקאית לאווירונאוטיקה ואסטרונאוטיקה (אנ').
ספריית הפקולטה להנדסה אזרחית וסביבתית – הספרייה קלטה אוספים של ספריות שנסגרו ביחידות הבאות: המכון הלאומי לחקר הבנייה, המכון לחקר התחבורה, המכון לחקר המים, וכן מפקולטות שהתמזגו עם הפקולטה: הפקולטה להנדסת דרכים וקרקע, הפקולטה להנדסה חקלאית והפקולטה להנדסת מחצבים. הספרייה של הפקולטה להנדסה חקלאית נפתחה בשנת 1953 הודות לתרומה לזכרו של נחום פלדמן.
ספריית הפקולטה לארכיטקטורה ובינוי ערים ע"ש עזריאלי – אוספיה החלו להיקלט כבר עם הקמת הספרייה הראשונה בשכונת הדר הכרמל בשנת 1924. בעשור השני של המאה ה-21, הספרייה מכילה כ-40,000 כותרים בתחומים אדריכלות, אדריכלות נוף, תכנון עירוני ועיצוב תעשייתי. אחד האוספים הייחודיים הקיימים בספרייה הוא אוסף של כתבי עת בנושאי ארכיטקטורה ובינוי ערים מתקופת טרום המדינה והשנים הראשונות לקיומה. זהו אוסף נדיר שרובו קיים רק בספרייה זו. בשנת 1985 עברה הפקולטה ואוספיה מהקמפוס הישן בהדר הכרמל לקמפוס החדש. בשנת 2008 הספרייה קיבלה תרומה מהארכיטקט, יזם הנדל"ן והנדבן הקנדי דוד עזריאלי במטרה לבצע שיפוץ המרחב הפיזי בהתאם לדרישות קהל המשתמשים. מאז הספרייה קרויה על שמו. בשנת 2015 הספרייה קיבלה בתרומה את עיזבונו של אמיל שפירא, שלימד בפקולטה ונפטר שנה לפני כן. ספרייה זו היא מהוותיקות בארץ בתחומיה.
ספריית הפקולטה לכימיה ע"ש שוליך והפקולטה לביולוגיה – בשנת 1964 עברה הפקולטה לכימיה מקמפוס הדר הכרמל לקמפוס נווה שאנן כאשר תחום הביולוגיה היווה חלק ממנה. בשנת 1971 הוקמה הפקולטה לביולוגיה כיחידה בפני עצמה אך הספרייה נשארה משותפת לשתי הפקולטות. הספרייה שופצה בשנת 2017.
ספריית הפקולטה להנדסת חשמל ומחשבים ע"ש אנדרו וארנה ויטרבי – הספרייה עברה שיפוצים, בהם התווספו בה אזורי למידה מגוונים במקום שטחי כונניות הספרים שפונו מהספרייה.
ספריית הפקולטה להנדסת מכונות – ביוני 2014 עברה הספרייה לבניין חדש של הפקולטה והיא תוכננה כמרכז מידע ולמידה מודרני. חלק גדול מהאוסף עבר לספרייה המרכזית.
ספריית הפקולטה למדעי הנתונים וההחלטות – כוללת בין היתר את אוספי ספריית אבטחת איכות ואמינות שנסגרה. מחצית שטחה הוסב למרכז למידה ללא ספרים, במקום אוסף כתבי העת אשר פונה לארכיון הספרים בבניין הספרייה המרכזית. אגף זה ממשיך לפעול לאחר שעת סגירת הספרייה.
ספריית הפקולטה למתמטיקה
ספריית הפקולטה לפיזיקה
ספריית הפקולטה לרפואה ע"ש גולדשמידט – ספרייה זו ממוקמת בקמפוס נפרד על יד המרכז הרפואי רמב"ם בשכונת בת גלים בחיפה. הספרייה מספקת שירות גם לצוות הרפואי של המרכז הרפואי רמב"ם וגם לסטודנטים של אוניברסיטת חיפה הלומדים בתוכנית משותפת עם הסטודנטים מהפקולטה. בשנים 2016–2017 הספרייה שופצה ונפתחה מחדש במהלך שנת 2017 במתכונת חדשה. הספרייה קרויה על שם אלפרד גולדשמידט, אביה של רות רפפורט, אחת התורמות לפקולטה לרפואה.
ספריית הפקולטה לחינוך למדע וטכנולוגיה
מערך הספריות > ספריות המחקר בפקולטות > ספריות לשעבר

ספריית המחלקה ללימודים הומניסטיים ואומנויות נסגרה בשנת 2011 וכל אוספיה עברו לארכיון הספרים המרכזי שבבניין הספרייה המרכזית.
חדר העיון בפקולטה להנדסה ביו-רפואית נסגר בקיץ 2017 ואוספיו עברו לארכיון הספרים המרכזי שבבניין הספרייה המרכזית. בפקולטה מוסדו שירותי מידענות מתקדמים.
חדר העיון בפקולטה למדע והנדסה של חומרים – בשנת 1981 הוקמה ספרייה בפקולטה הודות לתרומה של משפחת שאקי. הספרייה נסגרה בשנת 2013. רוב האוסף עבר לארכיון הספרים המרכזי שבבניין הספרייה המרכזית וחלק קטן ממנו נשאר בחדר עיון בפקולטה, שנסגר בדצמבר 2019.
ספריית הפקולטה למדעי המחשב ע"ש חברת אמדוקס – נפתחה בתחילת שנות ה-2000. הספרייה שופצה בהתאם למגמת פיתוח מרכזי הלמידה ונחנכה מחדש ב-27 במרץ 2016.. הספרייה נסגרה באוקטובר 2023.
ספריית הפקולטה להנדסת ביוטכנולוגיה ומזון והפקולטה להנדסה כימית ע"ש וולפסון – הספרייה שופצה בשנת 2017 ונפתח בה אזור למידה שהיה פתוח בכל שעות היממה. חלק ניכר מאוספיה של הספרייה הועבר לספרייה המרכזית עקב השיפוץ. הספרייה נסגרה ביולי 2024.
הערות שוליים

↑  ראו למשל: מתנות לתכניון, דואר היום, 26 באוקטובר 1927
↑  בתכניון, דואר היום, 13 ביוני 1932
↑  מתנת ד"ר ווייצמאן לתכניון, הצופה, 11 בדצמבר 1939
ביקור מר קירשנר בתכניון, דבר, 3 באפריל 1941
↑  פיינר, רבקה. "תולדות הספרייה (לחג העשרים של התכניון)", ידיעות אגודת דורשי הטכניון לחג העשרים של המוסד (תרפ"ה-תש"ד), חיפה, התכניון העברי, תש"ה 1945, עמודים 33-35
1 2 3 4  "ספרית הטכניון כמערכת", בארכיון ההיסטורי של הטכניון, 1990
↑  ספרית התכניון העברי, דבר, 2 בספטמבר 1942
↑  אוסף נתן גרינשטיין ז"ל לספרית התכניון, דבר, 21 בדצמבר 1944
↑  20.0000 כרכים בספרית חטכביון בחיפה, קול העם, 18 בנובמבר 1947
ראו גם את פרסום שעות הפתיחה: בספרית הטכניון, משמר, 26 בינואר 1947
↑  הטכניון - בן 25 שנה, מעריב, 2 בפברואר 1950
↑  מתנה לטכניון מממשלת צרפת, על המשמר, 9 במאי 1951
↑  תרומת או"ם לטכניון, הַבֹּקֶר, 28 באוקטובר 1952
↑  הטכניון מחליף ספרים עם ספריית הקונגרס בארה"ב, על המשמר, 15 בינואר 1953
↑  אבן הפינה לקריית הטכניון בנווה שאנן הונחה בשנת 1953, אז החלו לעבור הפקולטות לקמפוס החדש
↑  בשנת 1965 נותרה רק הפקולטה לארכיטקטורה ובינוי ערים בבניין הטכניון ההיסטורי
↑  ספריות הטכניון: היסטוריה והתפתחות, בפורטל ספריות הטכניון
↑  ספרית הטכניון לבנין משלה, הצופה, 28 בדצמבר 1948
↑  ספריית הטכניון - אוצר הספרים הגדול במדע וטכנולוגיה בארץ, הצופה, 14 בדצמבר 1966
↑  עמוס כרמלי, ביער הפרסומים נעלמים עצי המידע, דבר, 17 ביולי 1968
↑  Alpert Carl, Technion: the story of Israel's Institute of Technology, Volume 2, New York, American Technion Society, 2001, p.222
↑  Sens, Thomas (December 1, 2009). 12 Major Trends in Library Design, Building Design + Construction. Retrieved June 1, 2016.
1 2  נוהל הערכת אוספים וטיפול בהם בספריות הטכניון באתר "ארגון ושיטות", לשכת מנכ"ל הטכניון
↑  מותג הטכניון, באתר הטכניון
↑  אגף בספרית הטכניון על שם נ. פלדמן ז"ל, חרות, 15 בנובמבר 1953
↑  ציוני דרך, באתר הטכניון
↑  "השקת ספריית מדעי המחשב המחודשת", באתר הפקולטה למדעי המחשב בטכניון, 29 במרץ 2016
משכנו הראשון של הטכניון בשכונת הדר הכרמל, בצילום משנת 1913 בו שכנה הספרייה לראשונה
הספרייה המרכזית (מימין) ובניין צ'רצ'יל בעת בנייתם בנווה שאנן, 1964
מבנה ספריות הטכניון
רוברטו הראשון, דוכס פארמה

רוברטו הראשון, דוכס פארמה (9 ביולי 1848 – 16 בנובמבר 1907), היה הדוכס האחרון של דוכסות פארמה, והודח במהלך איחוד איטליה.
ביוגרפיה

רוברטו נולד ב-9 ביולי 1848 בפירנצה, לקרלו, נסיך פארמה וללואיז מארי תרז, נסיכת ארטואה בתם של שארל פרדינן, דוכס ברי ומריה קרולינה, נסיכת נאפולי וסיציליה, דוכסית ברי.
בשנת 1854 נרצח אביו קרלו השלישי, דוכס פארמה, ורוברטו עלה לשלטון במקומו, תוך שאמו משמשת כעוצרת. בשנת 1859 הודח רוברטו מתפקידו, והדוכסות צורפה לממלכת סרדיניה, כחלק מתהליך איחוד איטליה.
על אף הדחתו, רוברטו ומשפחתו נהנו מעושר רב, היה להם רכבת פרטית, וצי של יותר מתריסר מכוניות. בנוסף הוא התגורר עם משפחתו בטירות המפוארות שלו בשוורצאו אם שטיינפלד ליד וינה, בווילה פיאנור שבצפון מערב איטליה, ובטירת שאמבור בצרפת.
בשנת 1869 התחתן רוברטו עם מריה פיה, נסיכת בורבון-שתי הסיציליות, בתם של פרננדו השני, מלך שתי הסיציליות ומריה תרזה, ארכידוכסית אוסטריה, ממנה נולדו לו 12 ילדים. בשנת 1882 מתה אשתו במהלך לידה, ובשנת 1884 התחתן רוברטו עם מריה אנטוניה, נסיכת פורטוגל, בתם של מיגל הראשון, מלך פורטוגל ואדליידה מלוינשטיין-ורטהיים-רוזנברג, שאף ממנה נולדו לו 12 ילדים.
ב-16 בנובמבר 1907 מת רוברטו בביתו בפירנצה, והוא בן 59 שנים. 4 חודשים לאחר מותו הכריז הגרנד-מרשל של בית המשפט האוסטרי, על פי בקשת אלמנתו מריה אנטוניה, נסיכת פורטוגל, על 6 מבניו מנישואיו הראשונים, שאינם כשירים לרשת אותו, ומשום כך ירש אותו בנו אליא, דוכס פארמה, שאף הפך לאפוטרופוס על אחיו הגדולים. בהמשך בניו מנישואיו השניים סיסטו, נסיך בורבון-פארמה וסאווריו, נסיך בורבון-פארמה תבעו את אחיהם אליא בבית משפט צרפתי, על שנטל לעצמו את מרבית הירושה, אולם הפסידו במשפט, ונאלצו להתחלק בחלק קטן של הירושה.
משפחתו

בשנת 1869 התחתן רוברטו עם מריה פיה, נסיכת בורבון-שתי הסיציליות, בתם של פרננדו השני, מלך שתי הסיציליות ומריה תרזה, ארכידוכסית אוסטריה, ממנה נולדו לו 12 ילדים:
מריה לואיזה, נסיכת בורבון-פארמה (1870–1899), התחתנה עם פרדיננד הראשון, מלך בולגריה
פרדיננדו, נסיך בורבון-פארמה (1871)
לואיזה מריה, נסיכת בורבון-פארמה (1872–1943)
אנריקו, דוכס פארמה (1873–1939)
מריה אימקולאטה, נסיכת בורבון-פארמה (1874–1914)
ג'וזפה, דוכס פארמה (1875–1950)
מריה תרזה, נסיכת בורבון-פארמה (1876–1959)
מריה פיה, נסיכת בורבון-פארמה (1877–1915)
באטריצ'ה, נסיכת בורבון-פארמה (1879–1946), התחתנה עם פייטרו לוצ'סי-פאלי
אליא, דוכס פארמה (1880–1959), התחתן עם מריה אנה, ארכידוכסית אוסטריה
מריה אנסטסיה, נסיכת בורבון-פארמה (1881)
אוגוסטו, נסיך בורבון-פארמה (1882)
בשנת 1884 התחתן רוברטו עם מריה אנטוניה, נסיכת פורטוגל, בתם של מיגל הראשון, מלך פורטוגל ואדליידה מלוינשטיין-ורטהיים-רוזנברג, ממנה נולדו לו 12 ילדים:
מריה דלה נווי אדלייד, נסיכת בורבון פארמה (1885–1959)
סיסטו, נסיך בורבון-פארמה (1886–1934), התחתן עם הדוויגה דה לה רושפוקו
סאווריו, נסיך בורבון-פארמה (1889–1977), התחתן עם מדלן בורבון-בוסה
פרנצ'סקה, נסיכת בורבון-פארמה (1890–1978)
זיטה, נסיכת בורבון-פארמה (1892–1989), התחתנה עם קרל הראשון, קיסר אוסטריה
פליצ'ה, נסיך בורבון-פארמה (1893–1970), התחתן עם שארלוט, הדוכסית הגדולה של לוקסמבורג
רנאטו, נסיך בורבון-פארמה (1894–1962), התחתן עם מרגרט, נסיכת דנמרק
מריה אנטוניה, נסיכת בורבון-פארמה (1895–1977)
איזבלה, נסיכת בורבון-פארמה (1898–1986)
לואיג'י, נסיך בורבון-פארמה (1899–1967), התחתן עם מריה פרנצ'סקה, נסיכת סבויה
הנריצ'טה, נסיכת בורבון-פארמה (1903–1987)
גאטנו, נסיך בורבון-פארמה (1905–1958), התחתן עם מרגרטה, נסיכת טורן וטקסיס
פסקל סטרויק

פסקל אוגוסטוס סטרויק (בהולנדית: Pascal Augustus Struijk; נולד ב-11 באוגוסט 1999) הוא כדורגלן הולנדי המשחק בעמדת הבלם בקבוצת לידס יונייטד.
ראשית חייו

סטרויק נולד בדורנה שבבלגיה ובגיל שלוש עבר עם הוריו להאג שבהולנד. סביו מצד אביו נולדו באיי הודו המזרחיים ההולנדיים, כך שהוא רשאי לשחק במדי אינדונזיה.
קריירת מועדונים > תחילת הקריירה

סטרויק החל לשחק כדורגל בקבוצות הצעירות של דן האג בגיל שבע, לפני שעבר לשחק בקבוצות הנוער של אייאקס ב-2016. באייאקס הוא נאבק על מקום בהרכב מול סוון בוטמן ובמספר משחקים אף הוצב בעמדת החלוץ. מכיוון שחוזהו באייאקס היה עתיד להסתיים בקיץ 2018, עבר סטרויק ללידס יונייטד בינואר אותה שנה לתקופת ניסיון, ובהמשך החודש הוחתם על חוזה קבוע לשלוש וחצי שנים.
קריירת מועדונים > לידס יונייטד

סטרויק נכלל בסגל הקבוצה הבוגרת של לידס יונייטד ב-13 במרץ 2018, כאשר ישב על הספסל במשחק בו הפסידה קבוצתו לאסטון וילה בתוצאה 0–1. במהלך עונת 2018/2019 שיחק באופן קבוע בהרכב קבוצת המילואים של לידס, וסייע לקבוצה לזכות בליגת הפיתוח המקצועית ב-6 במאי 2019, לאחר ניצחון בגמר על קבוצת המילואים של ברמינגהאם סיטי בבעיטות הכרעה לאחר 0-0 בתום הזמן החוקי. סטרויק זומן על ידי מרסלו ביילסה לצמד משחקי הפלייאוף של הפוטבול ליג צ'מפיונשיפ בשלב חצי הגמר מול דרבי קאונטי, אך לא שותף בהם, ולידס הפסידה בסיכום שני המשחקים בתוצאה 3–4 ונותרה בליגת המשנה.
ב-10 בדצמבר 2019 ערך סטרויק את הופעת הבכורה שלו בלידס יונייטד, כאשר נכנס כמחליף במקומו של אלדר קושטה בדקה ה-91, במשחק בו ניצחה קבוצתו את האל סיטי בתוצאה 0–2. הופעתו השנייה, שוב כמחליף בדקות האחרונות, הייתה במשחק מול קארדיף סיטי ב-14 בדצמבר, שהסתיים בתוצאה 3–3, כאשר הרחקת כדור לא טובה שלו הסתיימה בשער השוויון שספגה קבוצתו זמן קצר לפני סיום המשחק. לאחר הופעתו השלישית, כמחליף בדקה ה-61 בניצחון 0–1 על ברנסלי ב-17 ביולי 2020, זכה לשבחים על משחקו בעמדת הקשר האחורי
. הוא פתח לראשונה בהרכב במשחק מול דרבי קאונטי ב-19 ביולי שהסתיים בניצחון 1–3, וכן במשחק האחרון של העונה מול צ'רלטון את'לטיק ב-22 ביולי, בסופה העפילה לידס יונייטד לפרמייר ליג לאחר שסיימה במקום הראשון וזכתה באליפות הפוטבול ליג צ'מפיונשיפ.
בשל פציעתו של ליאם קופר, פתח סטרויק בהרכב במשחק הבכורה של לידס יונייטד לעונת 2020/2021 ב-12 בספטמבר 2020, שהסתיים בהפסד 4–3 לאלופה ליברפול. ב-20 בנובמבר האריך את חוזהו במועדון בשלוש שנים וחצי נוספות, עד קיץ 2024. את שערו הראשון בקבוצה הבוגרת של לידס הבקיע בנגיחה מכדור קרן ב-14 בפברואר 2021, בהפסד קבוצתו 2–4 לארסנל, לאחר בישול של ראפיניה בדקה ה-58. בעונתו הראשונה בפרמייר ליג שותף ב-27 משחקים והבקיע שער אחד.
ב-12 בספטמבר 2021, במשחק בו הפסידה לידס לליברפול בתוצאה 0–3, החליף סטרויק את דייגו יורנטה הפצוע בדקה ה-33. בדקה ה-58 הוא ביצע עבירה על הארווי אליוט שהסתיימה בפציעה קשה של האחרון, וכתוצאה מכך הורחק בכרטיס אדום ישיר בדקה ה-60. ב-15 במאי 2022 הבקיע את שערו הראשון לעונה בתוספת הזמן של המשחק מול ברייטון אנד הוב אלביון, שהסתיים בתוצאה 1–1.
סטרויק ערך את הופעת הבכורה שלו לעונת 2022/2023 ב-6 באוגוסט 2022, במשחק הראשון של העונה, בו ניצחה לידס את וולברהמפטון וונדררס בתוצאה 1–2. ב-9 באוקטובר כבש את שערו הראשון לעונה, בהפסד 1–2 לקריסטל פאלאס.
לאחר נשירתה של לידס לצ'מפיונשיפ בסיום עונת 2022/2023, פתח במשחק הראשון לעונת 2023/2024 מול קארדיף סיטי, שהסתיים בתוצאה 2-2. ב-9 באוגוסט הבקיע את שערו הראשון לעונה, שהיה גם שער הניצחון, במסגרת גביע הפוטבול ליג מול שרוסברי טאון, שהסתיים בתוצאה 1–2. ב-30 בספטמבר הבקיע את שער הליגה הראשון שלו לעונה בליגה בהפסד 1–3 לסאות'המפטון. ב-25 באוקטובר כבש שער עצמי בהפסד 0–1 לסטוק סיטי. הוא נפצע במשחק מול פרסטון נורת' אנד ב-26 בדצמבר והושבת, נאלץ לעבור ניתוח במרץ 2024 וסיים את העונה.
הוא פתח בהרכב במשחק הראשון לעונת 2024/2025 ב-10 באוגוסט, בו גם כבש את שערו הראשון לעונה בבעיטת עונשין, בתיקו 3-3 מול פורטסמות'. ב-17 בפברואר 2025 כבש צמד לאחר שנכנס כמחליף בדקה ה-71, אחד מהם בתוך תוספת הזמן של המשחק, בניצחון 1–2 על סנדרלנד.
קריירה בינלאומית

סטרויק רשאי לייצג אחת משלוש נבחרות: בלגיה, הולנד ואינדונזיה. ב-2016 שותף סטרויק בשלושה משחקים במדי נבחרת הולנד עד גיל 17.
סגנון משחק

סטרויק שמאלי ומשחק לרוב כבלם, אם כי הוא יכול לשחק גם בעמדת הקשר האחורי. במהלך עונת 2022/2023 החל לשחק גם בעמדת המגן השמאלי. עקב ממדיו וצורת משחקו הושווה סטרויק לבלם נבחרת הולנד, וירג'יל ואן דייק.
סטטיסטיקות קריירה > מועדונים

מעודכן ל-12 במרץ 2025
| מועדון | עונה | ליגה | ליגה> הופעות | ליגה> שערים | גביע> הופעות | גביע> שערים | גביע הליגה> הופעות | גביע הליגה> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- |
| לידס יונייטד | 2019/2020 | פוטבול ליג צ'מפיונשיפ | 5 | 0 | 0 | 0 | 0 | 0 | — | — | 5 | 0 |
| לידס יונייטד | 2020/2021 | פרמייר ליג | 27 | 1 | 1 | 0 | 1 | 0 | — | — | 29 | 1 |
| לידס יונייטד | 2021/2022 | פרמייר ליג | 29 | 1 | 0 | 0 | 2 | 0 | — | — | 31 | 1 |
| לידס יונייטד | 2022/2023 | פרמייר ליג | 29 | 2 | 1 | 0 | 0 | 0 | — | — | 30 | 2 |
| לידס יונייטד | 2023/2024 | פוטבול ליג צ'מפיונשיפ | 23 | 3 | 0 | 0 | 2 | 2 | — | — | 25 | 5 |
| לידס יונייטד | 2024/2025 | פוטבול ליג צ'מפיונשיפ | 32 | 5 | 2 | 0 | 1 | 0 | — | — | 35 | 5 |
| סה"כ | סה"כ | סה"כ | 145 | 12 | 4 | 0 | 6 | 2 | 0 | 0 | 155 | 14 |
אאו טנאקה

אאו טנאקה (ביפנית: 田中碧; נולד ב-10 בספטמבר 1998 בקווסאקי שביפן) הוא כדורגלן יפני המשחק בעמדת הקשר בלידס יונייטד מהצ'מפיונשיפ ובנבחרת יפן.
קריירת מועדונים

טנאקה גדל במחלקת הנוער של קווסאקי פרונטלה. הוא ערך 79 הופעות ליגה במדי הקבוצה הבוגרת של המועדון במסגרת ליגת העל היפנית, בהן הבקיע שבעה שערים.
ב-26 ביוני 2021 הושאל טנאקה למשך עונה אחת לפורטונה דיסלדורף מהבונדסליגה השנייה. ב-20 באוגוסט ערך את הופעת הבכורה שלו במועדון, בתיקו 2-2 מול הולשטיין קיל במסגרת המחזור הרביעי בליגה לעונת 2021/2022. ב-8 באפריל 2022 הבקיע את שער הבכורה שלו במועדון, בניצחון 0–3 על הנזה רוסטוק במסגרת המחזור ה-29 בליגה. בסך הכול ערך 29 הופעות ליגה במהלך תקופת ההשאלה במועדון, בהן הבקיע שער אחד. ב-28 באפריל חתם על חוזה קבוע לשלוש עונות במועדון.
ב-30 באוגוסט 2024 הודיעה לידס יונייטד על החתמתו של טנאקה על חוזה לארבע שנים. ב-31 באוגוסט ערך הופעת בכורה כשנכנס כמחליף בניצחון 0–2 על האל סיטי. הוא פתח לראשונה בהרכב ב-1 באוקטובר, בתיקו 1-1 עם נוריץ' סיטי. הוא כבש את שער הבכורה שלו ב-4 בינואר 2025, בתיקו 3-3 עם האל סיטי.
קריירה בינלאומית

ב-14 בדצמבר 2019 ערך טנאקה את הופעת הבכורה שלו בנבחרת יפן, בניצחון 0–5 על נבחרת הונג קונג במסגרת אליפות מזרח אסיה 2019.
הוא היה חלק מסגל הנבחרת האולימפית של יפן טורניר הכדורגל באולימפיאדת טוקיו בשנת 2021, וערך שש הופעות בטורניר, בו סיימה נבחרתו במקום הרביעי.
ב-12 באוקטובר 2021 הבקיע את שער הבכורה שלו בנבחרת, בניצחון 1–2 על נבחרת אוסטרליה במסגרת מוקדמות מונדיאל 2022.
נכלל בסגל נבחרת יפן לטורניר מונדיאל 2022.
תארים

אליפות יפן (3): 2017, 2018, 2020
גביע הקיסר (1): 2020
גביע הליגה היפנית (1): 2019
הסופר קאפ היפני (2): 2019, 2021
הערות שוליים

↑  Fortuna verpflichtet Tanaka, באתר Kicker, ‏ 26 ביוני 2021 (בגרמנית)
↑  Ao Tanaka signs a 3-year long contract with F95, באתר הרשמי של פורטונה דיסלדורף, 28 באפריל 2022 (בגרמנית)
↑  Leeds United 2 - 0  Hull City, BBC Sport, 31 August 2024
↑  Largie Ramazani strike earns Leeds United point at Norwich City, BBC Sport, 1 October 2024
↑  Hull City 3-3 Leeds United: Tigers Snatch Point With Late Comeback, BBC Sport, 4 January 2025
↑  Hajime Moriyasu announces Japan squad for World Cup, באתר The Japan Times, ‏ 1 בנובמבר 2022 (באנגלית)
| נבחרת יפן – אולימפיאדת טוקיו 2020 |
| --- | --- | --- |
|  1 אוסאקו •  2 סאקאי •  3 נקאיאמה •  4 איטקורה •  5 יושידה •  6 אנדו •  7 קובו •  8 מיושי •  9 מאדה •  10 דואן •   11 מיטומה •  12 טאני • 13 הטאטה •  14 טומיאסו • 15 האשיוקה • 16 סומה • 17 טנאקה • 18 אואדה • 19 האיאשי • 20 מצ'ידה • 21 סקו • 22 סוזוקי • מאמן: מוריאסו |  1 אוסאקו •  2 סאקאי •  3 נקאיאמה •  4 איטקורה •  5 יושידה •  6 אנדו •  7 קובו •  8 מיושי •  9 מאדה •  10 דואן •   11 מיטומה •  12 טאני • 13 הטאטה •  14 טומיאסו • 15 האשיוקה • 16 סומה • 17 טנאקה • 18 אואדה • 19 האיאשי • 20 מצ'ידה • 21 סקו • 22 סוזוקי • מאמן: מוריאסו | יפן |
| נבחרת יפן – מונדיאל 2022 |
| --- | --- | --- |
|  1 קוואשימה •  2 ימאנה •  3 טאניגוצ'י •  4 איטקורה •  5 נגטומו •  6 אנדו •  7 שיבסאקי •  8 דואן •  9 מיטומה •  10 מינאמינו •   11 קובו •  12 גונדה • 13 מוריטה •  14 ג'. איטו • 15 קמאדה • 16 טומיאסו • 17 טנאקה • 18 אסאנו • 19 סאקאי • 20 מאצ'ינו • 21 אואדה • 22 יושידה • 23 שמידט • 24 סומה • 25 מאדה • 26 ה. איטו • מאמן: מוריאסו |  1 קוואשימה •  2 ימאנה •  3 טאניגוצ'י •  4 איטקורה •  5 נגטומו •  6 אנדו •  7 שיבסאקי •  8 דואן •  9 מיטומה •  10 מינאמינו •   11 קובו •  12 גונדה • 13 מוריטה •  14 ג'. איטו • 15 קמאדה • 16 טומיאסו • 17 טנאקה • 18 אסאנו • 19 סאקאי • 20 מאצ'ינו • 21 אואדה • 22 יושידה • 23 שמידט • 24 סומה • 25 מאדה • 26 ה. איטו • מאמן: מוריאסו | יפן |
אילן מליה

אילן סטפאן מליה (בצרפתית: Illan Stéphane Meslier; נולד ב-2 במרץ 2000 בלוריאן, צרפת) הוא כדורגלן צרפתי המשחק בעמדת השוער בלידס יונייטד.